钦定古今图书集成/历象汇编/庶征典/第144卷 > 无能子 > 《答通问》
## 钦定古今图书集成/历象汇编/庶征典/第144卷 > 无能子 > 《答通问》

无能子贫，其昆弟之子且寒而饥，《嗟吟》者相从焉。一
日，兄之子通谓无能子曰：“嗟寒吟饥有年矣，夕则多
梦禄仕，而丰乎车马金帛。梦则乐，寤则忧，何可获署
其易哉？”无能子曰：“昼忧夕乐均矣，何必易哉？”通曰：“夕
乐梦耳。”无能子曰：“夫梦之居屋室，乘车马，被衣服，进
饮食，悦妻子，憎仇雠，忧乐喜怒，与夫寤而所欲，所有为者，有所异耶？曰“无所异。”无所异，则安知寐而为之
者梦耶？寤而为之者梦耶？且人生百岁，其间昼夕相
半，半忧半乐，又何怨乎？夫冥乎虚而专乎常者，王侯
不能为之贵，厮养不能为之贱，玉帛子女不能为之
富，藜羹䍀缕不能为之贫，则忧乐无所容乎其间矣。
动乎情而属乎形者，惑物而已矣。物者，所谓富贵之
具也。形与物，朽败之本也。情惑之而忧乐之，无常也。
以无常之情，萦朽败之本。寤，犹梦也。百年，犹一夕也。
汝能冥乎虚而专乎常，则不知所以饥寒富贵矣。动
乎情而属乎形，则昼夕寤寐俱梦矣。汝其思之。